**Έκθεση της Κοινοβουλευτικής Επιτροπής Περιβάλλοντος για την πρόταση νόμου «Ο περί Αξιολόγησης και Διαχείρισης του Περιβαλλοντικού Θορύβου (Τροποποιητικός) (Αρ. 2) Νόμος του 2022»**

**Παρόντες:**

Χαράλαμπος Θεοπέμπτου, πρόεδρος Αντρέας Καυκαλιάς

Νίκος Κέττηρος Μαρίνα Νικολάου

Πρόδρομος Αλαμπρίτης Χρίστος Ορφανίδης

Ρίτα Θεοδώρου Σούπερμαν Μιχάλης Γιακουμή

Η Κοινοβουλευτική Επιτροπή Περιβάλλοντος μελέτησε την πιο πάνω πρόταση νόμου σε τρεις συνεδρίες της, που πραγματοποιήθηκαν την 1η, καθώς και στις 8 και 15 Νοεμβρίου 2023. Στο πλαίσιο των συνεδριάσεων κλήθηκαν και παρευρέθηκαν ενώπιον της επιτροπής εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Πολιτικής Αεροπορίας του Υπουργείου Μεταφορών, Επικοινωνιών και Έργων, του Υπουργείου Υγείας, της Στατιστικής Υπηρεσίας του Υπουργείου Οικονομικών, της Νομικής Υπηρεσίας της Δημοκρατίας, η Επίτροπος Περιβάλλοντος, εκπρόσωποι της Αρχής Λιμένων Κύπρου, του Επιστημονικού Τεχνικού Επιμελητηρίου Κύπρου (ΕΤΕΚ), της Ένωσης Δήμων Κύπρου και της Ένωσης Κοινοτήτων Κύπρου.

Το Υπουργείο Εσωτερικών, το Τμήμα Οδικών Μεταφορών του Υπουργείου Μεταφορών, Επικοινωνιών και Έργων, το Υπουργείο Ενέργειας,Εμπορίου και Βιομηχανίας, τα κοινοτικά συμβούλια Δρομολαξιάς-Μενεού, Κιτίου, Μανδριών, Τίμης και Αχέλειας, η Ομοσπονδία Περιβαλλοντικών Οργανώσεων Κύπρου (ΟΠΟΚ) και το Κυπριακό Ίδρυμα Προστασίας του Περιβάλλοντος (Terra Cypria), παρʼ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός της πρότασης νόμου είναι η τροποποίηση του περί Αξιολόγησης και Διαχείρισης του Περιβαλλοντικού Θορύβου Νόμου, ώστε οι ετήσιες κινήσεις αεροσκαφών, ήτοι οι απογειώσεις και οι προσγειώσεις αυτών, για τις οποίες απαιτείται η μέτρηση της έντασης του ήχου στο πλαίσιο χαρτογράφησης του θορύβου να μειωθούν από τις 50 000 στις 10 000.

Σύμφωνα με την αιτιολογική έκθεση που συνοδεύει την εν λόγω πρόταση νόμου, η προτεινόμενη ρύθμιση κρίνεται αναγκαία, ώστε οι δύο αερολιμένες που λειτουργούν στην Κυπριακή Δημοκρατία να ελέγχονται για τον θόρυβο που προκαλούν οι κινήσεις τους και να υποβάλλουν σχετικές εκθέσεις στο πλαίσιο της διαδικασίας χαρτογράφησης του θορύβου από την αρμόδια αρχή. Επιπροσθέτως, βάσει των αποτελεσμάτων της εν λόγω χαρτογράφησης θα καταστεί δυνατή η αξιολόγηση τυχόν επίδρασης του θορύβου στην ποιότητα ζωής και στην υγεία των περιοίκων των δύο αερολιμένων.

Κατά τη συζήτηση της πρότασης νόμου ενώπιον της επιτροπής οι εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος ανέφεραν ότι η χαρτογράφηση θορύβου αποτελεί υποχρέωση του κράτους, η οποία απορρέει από την πράξη της Ευρωπαϊκής Ένωσης με τίτλο «Οδηγία 2002/49/ΕΚ του Ευρωπαϊκού Κοινοβουλίου και του Συμβουλίου, της 25ης Ιουνίου 2002, σχετικά με την αξιολόγηση και τη διαχείριση του περιβαλλοντικού θορύβου που αφορά τον θόρυβο που προκύπτει από αεροδρόμια, από βιομηχανικές περιοχές και από μεγάλα οδικά έργα». Ειδικότερα, παρʼ όλο που το ύψος των ετήσιων κινήσεων αεροσκαφών στους αερολιμένες Λάρνακας και Πάφου παρουσιάζεται επί του παρόντος χαμηλότερο του ορίου των 50 000 κινήσεων που ορίζει η εν λόγω Οδηγία, εντούτοις στο πλαίσιο χαρτογράφησης του θορύβου των ετών 2010, 2016 και 2021 το Τμήμα Περιβάλλοντος έλαβε υπόψη τις μετρήσεις θορύβου που προέρχονται από τις εν λόγω εγκαταστάσεις, χωρίς ωστόσο να προκύπτουν οποιεσδήποτε ενδείξεις για υψηλή έκθεση του πληθυσμού σε συνεχή αεροπορικό/περιβαλλοντικό θόρυβο. Λαμβάνοντας υπόψη ότι το Τμήμα Περιβάλλοντος ήδη παρακολουθεί και έχει καταγραμμένα τα εν λόγω στοιχεία, οι εκπρόσωποί του συμφώνησαν με τους σκοπούς και τις επιδιώξεις της προτεινόμενης νομοθετικής ρύθμισης.

Όλοι οι εκπρόσωποι των αρμόδιων υπηρεσιών συμφώνησαν με τους σκοπούς και τις επιδιώξεις της, ώστε να αμβλυνθεί κατά το δυνατόν η πιθανή έκθεση του πληθυσμού σε συνεχόμενο ή/και έκτακτο θόρυβο.

Ειδικότερα, ο εκπρόσωπος του Τμήματος Πολιτικής Αεροπορίας του Υπουργείου Μεταφορών, Επικοινωνιών και Έργων ενημέρωσε την επιτροπή ότι το τμήμα του παρέχει στοιχεία τόσο στο Τμήμα Περιβάλλοντος όσο και στη διαχειρίστρια εταιρεία των δύο αεροδρομίων για την εκπόνηση των σχεδίων που προβλέπονται στην οικεία νομοθεσία.

Η εκπρόσωπος της Αρχής Λιμένων Κύπρου ανέφερε ότι για τη μείωση του θορύβου που προκαλείται κατά τη διάρκεια εκτέλεσης των διάφορων εργασιών στα λιμάνια και ειδικότερα κατά τις ώρες αιχμής της φορτοεκφόρτωσης εμπορευμάτων, το αρμόδιο υπουργείο δύναται να θέσει όρους στις συμβάσεις που συνάπτει με τις διαχειρίστριες εταιρείες.

Η εκπρόσωπος της Νομικής Υπηρεσίας της Δημοκρατίας δεν σημείωσε οιονδήποτε νομικό κώλυμα επί του περιεχομένου της υπό αναφορά πρότασης νόμου.

Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, αποφάσισε, κατά πλειοψηφία των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και του μέλους της βουλευτή της Δημοκρατικής Παράταξης-Συνεργασία Δημοκρατικών Δυνάμεων, να τοποθετηθεί επί των προνοιών της πρότασης νόμου κατά τη συζήτησή της από την ολομέλεια του σώματος. Ο πρόεδρος της επιτροπής βουλευτής του Κινήματος Οικολόγων-Συνεργασία Πολιτών εισηγείται στην ολομέλεια του σώματος την ψήφιση της πρότασης νόμου σε νόμο.

28 Νοεμβρίου 2023

Αρ. Φακ.: 23.02.063.065-2022

ΑΒ/ΘΧ/ΓΧ